text: Truede sig til bil
  10 maj 2010 kl. 06.33
  En 27-årig mand terroriserede sin eks-kæreste natten til mandag, da han truede sig til hendes bil.
  En tydeligt narkotika-påvirket mand truede sig natten til mandag til sin eks-kærestes bil i Fredericia. Det oplyser Sydøstjyllands Politi her til morgen. Først udøvede han hærværk i hendes hjem, dernæst kørte han væk i hendes bil, selvom han var påvirket. Han efterlod dog kvinden uskadt.
  Han kom da heller ikke langt - han kørte galt på Egeskovvej. Han blev formentlig afhentet af en ven og kørt til sit eget hjem i Børkop, hvor politiet senere på aftenen anholdte ham.
  Den 27-årige mand er blevet sigtet for trusler, røveri, kørsel under påvirkning og hærværk.
  